
Αθήνα, 8 Ιουνίου 2011
ΔΕΛΤΙΟ ΤΥΠΟΥ

ΚΥΡΙΑ ΣΗΜΕΙΑ ΣΥΝΕΝΤΕΥΞΗΣ ΠΡΟΕΔΡΟΥ ΛΑ.Ο.Σ κ. Γ. ΚΑΡΑΤΖΑΦΕΡΗ 
ΣΤΗ ΠΡΩΙΝΗ ΕΚΠΟΜΠΗ ΤΟΥ Γ. ΑΥΤΙΑ

«Η Ελλάδα δεν μπορεί να ζήσει τα παιδιά της. Η Ελλάδα δεν μπορεί να τα βγάλει πέρα. Αυτή είναι μια πραγματικότητα την οποία δεν μπορεί να την αγνοήσουμε. 

Η Ελλάδα, εδώ και πάρα πολύ καιρό, από λάθος πολιτική όλων των κομμάτων που κυβέρνησαν από την μεταπολίτευση και μετά, ζει με δανεικά. 

Φτάσαμε κάποια στιγμή στο "αμήν". Τώρα, έχουμε μια πραγματικότητα που λέει ότι «κάποιος» πρέπει να μας δανείσει. Και αυτός ο "κάποιος", δεν είναι η ελεύθερη αγορά η οποία μας πέταξε έξω, αλλά είναι ο δανειστής ο οποίος θέτει σκληρούς όρους».

Αυτά μεταξύ άλλων δήλωσε ο Πρόεδρος του ΛΑ.Ο.Σ κ. Γ. Καρατζαφέρης στη πρωινή εκπομπή "ΚΑΛΗΜΕΡΑ", του ALTER στο δημοσιογράφο Γ. Αυτιά.

Μη ανταγωνιστική η Ελλάδα

Κάνοντας αυτή την προσπάθεια, που όλοι μας λίγο ή πολύ κάναμε, αναζητώντας ελαφρύτερους όρους για να μπορέσουμε να πάρουμε αυτά τα αναγκαία λεφτά, από την στιγμή που εμείς δεν μπορούμε να ζήσουμε μόνοι μας, "σκοντάφτουμε" σε κάποια επιχειρήματα που δυσκολευόμαστε να απαντήσουμε. 

Μιλούσα λοιπόν με Γερμανούς συναδέλφους με τους οποίους είμαστε μαζί στο Ευρωκοινοβούλιο-κάποιοι από αυτούς είναι και πρόεδροι κομμάτων στη Γερμανία- και μου είπαν το εξής εκπληκτικό: "Από τότε που ενταχτήκαμε στο κοινό νόμισμα, το ευρώ, στην Γερμανία αυξήθηκαν οι μισθοί στο Δημόσιο 5%. Στην Ελλάδα τους αυξήσατε 30%. Γιατί ο Γερμανός πολίτης πρέπει να πληρώσει φορολογία για να πληρωθεί ο Έλληνας που είχε 30% αύξηση;".

Έρχεται η Σλοβενία, η οποία αντιδρά και λέει το εξής: "Εμείς στη Σλοβενία έχουμε μέσο όρο συντάξεως 300 ευρώ. Δεν θα κόψω, δεν θα φορολογήσω τους δικούς μου συνταξιούχους για να τα δώσω στους δικούς σας συνταξιούχους οι οποίοι έχουν μέσο όρο φορολογίας 700 ευρώ". Σε αυτά τα επιχειρήματα θα πρέπει να βρούμε και να αντιπαραθέσουμε αντίστοιχα δυνατά αντεπιχειρήματα, τα οποία δεν μπορούμε να τα βρούμε εύκολα. 

Άρα, να ξεκαθαρίσουμε. Τα λεφτά δεν τα παίρνουμε από την ΕΕ ως ΕΕ. Τα παίρνουμε από τα κράτη-μέλη. Το κάθε κράτος συνεισφέρει το δικό του ποσοστό. Αν θέλει τα δίνει η Φιλανδία, αν θέλει τα δίνει η Ολλανδία. 

Τώρα λοιπόν σκοντάφτουμε στην μεγάλη αντίρρηση των ευρωσκεπτικιστών των δύο αυτών χωρών οι οποίες λένε «όχι». 

Εμείς πρέπει να αλλάξουμε αυτό το "όχι" σε "ναι". Για να το κατορθώσουμε αυτό χρειάζεται μια τέχνη οικονομικής διπλωματίας, την οποία δεν βλέπω να κατέχει πολύ καλά το ΠΑΣΟΚ. 

Σήμερα υπάρχει μια άλλη πραγματικότητα. Η Ευρώπη έχει απογοητευτεί από τον κ. Παπανδρέου. Τον πίστευε στην αρχή, και αυτός την απογοήτευσε στην συνέχεια. 

"Γέλασε" χθες η Ευρώπη όταν έβλεπε για 9 ώρες τον Έλληνα Πρωθυπουργό να προσπαθεί να πείσει, εάν έπεισε, τους υπουργούς του, για την αναγκαιότητα των μέτρων! 

"Γέλασε" και χθες το βράδυ με τους βουλευτές του ΠΑΣΟΚ, τους οποίους να προσπαθούσε να πείσει ο υπουργός οικονομικών. Άκουσα μάλιστα από μία μεγάλη προσωπικότητα που διετέλεσε Πρωθυπουργός κατ΄ επανάληψη στη χώρα του να μου λέει: “Αν ήταν ο Κωνσταντίνος Καραμανλής θα το είχε λύσει το θέμα αυτό σε μισή ώρα, και ο Αντρέας Παπανδρέου σε άλλο τόσο”. 

Αυτό καταδεικνύει ότι η Ευρώπη έχει χάσει την εμπιστοσύνη της. 

Σήμερα ο κ. Παπανδρέου έχει μόνο την εμπιστοσύνη και το στήριγμα του κ. Ομπάμα. Αυτή είναι η κατάσταση που βρισκόμαστε.

Ανεπαρκής η κυβέρνηση

Πρέπει να φύγει αυτή η κυβέρνηση γιατί είναι ανήμπορη, ασύνδετη, και ως εκ τούτου, ίσως και ανίκανη. Δεν μπορεί να διεκπεραιώσει. Από την στιγμή που δεν μπορέσαμε να συνεννοηθούμε οι πολιτικοί αρχηγοί στο Προεδρικό Μέγαρο, από διάφορες “αγκυλώσεις”, να αναλάβουμε την συνευθύνη στην κατάσταση στην οποία βρίσκεται η χώρα σήμερα, δεν νομίζω ότι τώρα πια υπάρχει τίποτα άλλο, παρά μόνο εκλογές για να ξεκαθαρίσει το σκηνικό. Να ξεκαθαρίσει.

Δεν μπορεί ο κ. Παπανδρέου. Εφόσον δεν μπορεί ο κ. Παπανδρέου, ποια συζήτηση κάνουμε τώρα; Συζητούμε αν πρέπει το Α, ή το Β ή το Γ; Δεν μπορεί να διεκπεραιώσει την εντολή ο κ. Παπανδρέου. 

Είπα στο κ. Πρωθυπουργό τόσο στη κατ΄ ιδίαν στη συνάντηση μας, όσο και στο Συμβούλιο των πολιτικών αρχηγών: ”Δεν μπορείς. Δεν φτάνεις. Έχεις μια ασύνδετη κυβέρνηση “. 

Δεν απάντησε. Αντ΄ αυτού, απάντησε ο κ. Σαμαράς. Του είπα: "κ. Σαμαρά δεν μπορεί ο κ. Πρωθυπουργός. Πάμε αύριο στο σπίτι σου στη Μουρούζη να κάνουμε μια νέα δυνατή κυβέρνηση εμείς οι τρείς και να βγούμε μπροστά".

Αυτός μου είπε "να μην τον πιέζω". Του απάντησα: "Δεν σε πιέζω, αλλά είναι έκκληση".

Τώρα πια, ούτε αυτό είμαι σίγουρος ότι μπορεί να σώσει την κατάσταση. 

Η πλατεία

Να ξεκαθαρίσουμε αυτό το οποίο γίνεται στην «πλατεία». Καταρχήν, αυτό το οποίο γίνεται στην πλατεία είναι η «αφαίρεση ενός έψιλον». Τίποτα άλλο. 

Ήταν «π(ε)λατεία» και έγιναν «πλατεία». Αυτή είναι η πραγματικότητα. Γιατί όλο αυτό τον χρόνο, αυτές οι πελατειακές σχέσεις ανάμεσα στα δύο μεγάλα κόμματα που κυβέρνησαν, έφεραν την κατάσταση στο σημείο που είναι σήμερα.

Να κυβερνούν με μεγάλες πλειοψηφίες, μόνο δανειζόμενες χωρίς την άσκηση μιας δημιουργικής και παραγωγικής πολιτικής. Μας έφεραν στη κατάσταση να μην μπορούμε να ζήσουμε σήμερα. 

Σαφέστατα, υπάρχει τρόπος να βρούμε τα απαραίτητα λεφτά χωρίς να έχουμε περισσότερη φορολογία. 

Οι προτάσεις του ΛΑ.Ο.Σ για την εξεύρεση πόρων 

Το πρώτο πράγμα που έπρεπε να κάνει άμεσα, τώρα η κυβέρνηση πριν φτάσουμε στο Μεσοπρόθεσμο Πρόγραμμα, ήταν να παγώσει τις τιμές σε όλα τα προϊόντα και τα φάρμακα. Για τρία χρόνια. 

Δεν είναι η μείωση του μισθού μόνο που αφαιρει εισόδημα από τον πολίτη. Είναι και η αύξηση των τιμών. Έτσι λοιπόν η μείωση είναι διπλή. Να παγώσουμε τις τιμές, για να μπορεί ο Έλληνας πολίτης να επιβιώνει στοιχειωδώς, και στη συνέχεια να εφαρμόσουμε άλλα μέτρα, όχι όμως φορολογικά. 

Να ξεκαθαριστεί την κατάσταση ο κ. Πρωθυπουργός

Ζητώ από τον κ. Πρωθυπουργό, στην Ώρα του Πρωθυπουργού την Παρασκευή στη Βουλή, να μας ξεκαθαρίσει με το Μεσοπρόθεσμο Πρόγραμμα τι θέλει να κάνει. Που θέλει να το πάει, και για ποια αποτελέσματα μιλά. Να ξεκαθαρίσει την κατάσταση. Γιατί πολύ φοβούμαι αν έλθει έτσι, όπως έρχεται απροετοίμαστο αυτό το Μεσοπρόθεσμο πρόγραμμα, ενδεχομένως να ολοκληρωθούν οι “λατρευτικές” κινήσεις της πλατείας. Και αυτό με απασχολεί πολύ.

Θέλω να μου ξεκαθαρίσει ο κ. Πρωθυπουργός “που θέλει να το πάει”, τι περιμένει, και γιατί κάνει αυτά τα λάθη. 

Αυτή την στιγμή η επιβάρυνση της φορολογίας είναι εγκληματικό στοιχείο, είναι “ταφόπλακα”. Το θέμα είναι το “ισοδύναμον” που λέει ο κ. Πρωθυπουργός.

Το “ισοδύναμον” θέλει θάρρος. 

Οι προτάσεις του ΛΑ.Ο.Σ 

Πρώτο. Να επιβάλλουμε τον Φόρο του Διοξειδίου του Άνθρακος, για κάθε προϊόν που εισάγεται στη χώρα. Είναι μια πρόταση η οποία πέρασε στη Γαλλία. Μου είπε ότι θα την εφαρμόσει ο κ. Πρωθυπουργός, αλλά δεν την εφαρμόζει. Δεν το κάνει αυτό γιατί φοβάται την αντίδραση των άλλων χωρών που θα αυξηθεί η τιμή των προϊόντων τους; Αυτό όμως το θέλουμε εμείς για να κινηθούν και να γίνουν πιο ανταγωνιστικά τα ελληνικά προϊόντα. 

Δεύτερο. Αυτό απαιτεί θάρρος. Πρέπει να πάμε στα Όργανα και στους Μηχανισμούς της Ευρώπης και να τους πούμε ότι δεν είχαν προβλεφτεί τέτοιες εξελίξεις και σενάρια από την ΕΕ, και θέλουμε να μας επιτρέψετε για ένα χρονικό διάστημα 3 ετών- όσο δηλαδή πιστεύουμε ότι θα διαρκέσει αυτή η κρίση-,να υπάρχουν περιθώρια δασμών. 

Δηλαδή, να μπορώ να επιβάλω δασμό π.χ. 15% στις εισαγωγές, και να τους αποδίδω αυτά τα χρήματα που θα μαζεύω. Αυτά θα είναι πολύ περισσότερα από το αντίστοιχο "ισοδύναμον" που λένε αυτοί. 

Μπορώ να βρω τρόπους, αρκεί όμως αυτοί να μην θίγουν τους Έλληνες πολίτες, αλλά να θίγουν τα δικά τους συμφέροντα. 

Αλλά, αν πας στην Ευρώπη και πεις «θα επιβάλω δασμούς» για να μπορέσω να ανακάμψω, θα σου πουν ότι «θα αυξηθούν τα προϊόντα μας και θα σας χάσουμε από πελάτες». Άρα, χρειάζεται μια “σύγκρουση“, χρειάζεται μια κουβέντα, την οποία δεν μπορεί να κάνει μόνος του ο κ. Πρωθυπουργός. 

Για αυτόν τον λόγο έλεγα: ”Αν πάμε στην ΕΕ 5 πολιτικοί αρχηγοί, άλλα θα είναι τα αποτελέσματα. Ο καθένας μας θα αναλάβει να προσεγγίσει κάποιον, θα μοιραστούμε επιχειρήματα, και θα δείξουμε ότι είμαστε σοβαροί, υπεύθυνοι και αποφασισμένοι“. 

Η κυβέρνηση Παπανδρέου δεν δίνει ελπίδα 

Τώρα, αυτό το “χύμα” της κυβέρνησης Παπανδρέου δεν το εμπιστεύεται κανείς, και ιδιαιτέρως η “πλατεία”. 

Η πλατεία αυτή την στιγμή, εν πρώτοις, δεν είναι έξω για το Μεσοπρόθεσμο. 

Το πρώτο πράγμα είναι η ανασφάλεια της για το αύριο. 

Βλέπει ότι δεν υπάρχει ελπίδα, βλέπει ότι δεν τραβάει. Όλοι δέχονται μια θυσία για μια περίοδο 1,2,3 χρόνια, αλλά να υπάρχει κάποια προοπτική στο τέλος. Αυτό που βλέπουν είναι ότι η κυβέρνηση Παπανδρέου δεν δίνει ελπίδα. Και αυτό βγάζει τον κόσμο «έξω από τα ρούχα του», και έξω από τα σπίτια του. 

Για την μείωση του κόστους της Βουλής 

Δεν είναι θέμα αν θα μειώσουμε τον αριθμό των βουλευτών. Είναι θέμα να μειώσουμε τους μισθούς τους. Το είπα αυτό και γκρίνιαξαν πάρα πολλοί για αυτό. 

Είπα περίπου πριν από 16 περίπου μήνες: “Αν πρόκειται να ζητήσουμε να ληφθούν μέτρα από τον λαό, πρέπει πρώτα εμείς να κάνουμε μείωση των μισθών μας 50%. Εάν εμείς τα κάνουμε αυτό, τότε μπορείς να ζητήσεις και από τον κόσμο να υποστεί μείωση του μισθού του 15-20%“. Αλλά, όσο δεν το λέμε εμείς αυτό, τόσο δεν το δέχεται ο κόσμος. Δεν θα «έχανε η Βενετιά βελόνι». Θα ήταν άλλωστε προσωρινό, όπως όλα τα μέτρα θα ήταν προσωρινά. Αλλά δεν το κάναμε.

Δεν χρειάζεται να ανανεώσουμε τις συμβάσεις για την ενοικίαση τόσων πολυτελών βουλευτικών αυτοκινήτων. Ο καθένας να χρησιμοποιήσει το δικό του αυτοκίνητο. Επέστρεψα το βουλευτικό μου αυτοκίνητο από την πρώτη ημέρα που εκδηλώθηκε η οικονομική κρίση. Δεν δέχομαι να πληρώνει το δικό μου αυτοκίνητο ο φτωχός Έλληνας εργαζόμενος και συνταξιούχος. Δεν το κάνουν αυτό όλοι. 

Όταν το έκανα αυτό με χαρακτήριζαν και με αποκαλούσαν “λαϊκιστή“. 

Προτιμώ να επιστραφούν 320 πολυτελή βουλευτικά αυτοκίνητα, κάποιοι βουλευτές μας το έκαναν, και να αγοράσουμε αντί αυτών 320 ασθενοφόρα.
Για το Δημοψήφισμα που πρότεινε ο κ. Παπανδρέου 

Εάν είναι να πάμε σε Δημοψήφισμα και να προβούμε σε όλα τα απαραίτητα έξοδα για να στηθούν οι κάλπες, γιατί να πάμε στο "έλασσον" και να μην πάμε στο "μείζον"; (που είναι οι εκλογές)

Τα πράγματα είναι πολύ απλά. Αφού θα οργανωθεί και θα λειτουργήσει ο απαραίτητος μηχανισμός για το δημοψήφισμα, δηλαδή κάλπες, σχολεία, κέντρα κ.λπ. να πάμε σε εκλογές για να ξεκαθαρίσουμε. 

Ποιο θα είναι το ζήτημα που θα ζητηθεί να διαλέξει ο λαός; Ευρώ ή επιστροφή στη δραχμή; Ευρώπη ή μόνοι μας; Ποιο θα είναι το ερώτημα; Δεν καταλαβαίνω. 

Και πως ένα τέτοιο σοβαρό και κρίσιμο ερώτημα μπορεί να απαντηθεί μονολεκτικά; 

Για την ανάγκη εκλογών 

Εκλογές για να καθαρίσει το πολιτικό σκηνικό. Να δοθεί μια νωπή εντολή από τον Ελληνικό λαό για να καταλάβουν τα κόμματα, και ιδιαιτέρως οι πολιτικοί αρχηγοί, ότι ό λαός μας παρακολουθεί. Και ο λαός αυτή την στιγμή μας θέλει «όλους μαζί στο παιχνίδι». Δεν το κάνει κανείς. Ο καθένας έχει τις δικές του "αγκυλώσεις" και τις δικές του ιδιοτελείς σκέψεις. Δηλαδή, ενδιαφέρονται μην χάσει κάποιος 0.5%, ή να μην κερδίσει κάποιος άλλος 0.5%...

Να συστρατευτούμε όλοι σε μια προσπάθεια, και μάλιστα πρώτος εγώ από όποια θέση θέλουν οι άλλοι, έστω και από την αποθήκη όπως είπα, την στιγμή που εγώ δεν ευθύνομαι «κατά κεραίαν» για την οικονομική κατάσταση της χώρας καθόσον δεν έχω διατελέσει, ούτε εγώ ούτε κανένας βουλευτής μου Υπουργός, για να κουβαλάει ευθύνες όπως το ΠΑΣΟΚ και η ΝΔ.

Εγώ πάλι επαναλαμβάνω. Ή τώρα, ή αύριο, με έναν από τους δύο δεν πηγαίνω. Όλοι μαζί θα πάμε. Να το ξεκαθαρίσουν. Εκτός, αν πάνε οι δύο τους μαζί, και αυτή είναι μια καλή προσπάθεια.

Εάν, όσοι μπορούμε να συνεννοηθούμε, υπάρχουν κάποιοι οι οποίοι προτιμούν τους χώρους ακραίους, "εξτρέμ", δεν θα τους κρίνω. Από εκεί και πέρα, όλοι οι άλλοι θα πρέπει να πάμε μαζί μια «γροθιά». Τότε θα φέρουμε αποτέλεσμα. 

Εγώ με τον Σαμαρά δεν φτάνω. Μου λένε πολλοί αυτές τις δύο τελευταίες ημέρες: "κοίτα η Πορτογαλία, όπου πράγματι υπάρχουν κάποιες ομοιότητες και εκεί ο συνάδελφος που πήρε το +11% και αυτός είναι δημοσιογράφος, από το Ευρωκοινοβούλιο γνωστός κ.λ.π". Δεν είναι το ζητούμενο αυτό, δεν γίνεται πάλι. 

Θέλει να πάμε όλοι μαζί. Περιμένω από τον Ελληνικό λαό μια εντολή. Πρώτον: Να ενδυναμώσει τη δικιά μας τη φωνή για να περνάει πιο πολύ ο λόγος μας και δεύτερον, να πάμε όλοι μαζί να δώσουμε το στίγμα της ενιαίας δύναμης. Της πρόσθεσης και όχι της αφαίρεσης.

Για να είμαι δίκαιος. Ο Παπανδρέου είπε: “είμαι ανοιχτός σε όλα. Σε συναίνεση και συνεννόηση για τεχνοκράτες ή και για πολιτικά πρόσωπα”. 

Από εκείνη τη στιγμή και μετά, εάν ο κ. Σαμαράς ήθελε, σήμερα η Ελλάδα μπορούσε να έχει μια εθνική κυβέρνηση που η πλειοψηφία της να μην ήταν Υπουργοί του ΠΑΣΟΚ. Ο κ. Πρωθυπουργός άνοιξε την πόρτα στον διάλογο. Υπήρξε αντίδραση από τον κ. Σαμαρά. Εάν το ήθελε, σήμερα σας διαβεβαιώνω θα είχαμε κυβέρνηση εθνική, που το ΠΑΣΟΚ θα ήταν η μειοψηφία προφανώς. 

Για τον ρόλο του Π.τ.Δ
Ο κάθε Πρόεδρος της Δημοκρατίας έχει τα δικά του χαρακτηριστικά. Άλλα χαρακτηριστικά είχε ο Κωνσταντίνος Καραμανλής, άλλα ο Τσάτσος, άλλα ο κ. Σαρτζετάκης, άλλα ο κ. Στεφανόπουλος και άλλα ο κ. Παπούλιας. 
Ο κ. Παπούλιας προσπαθεί με τον πλέον δημοκρατικό τρόπο, με ένα τεράστιο απόθεμα αντοχής και αντοχής να περάσει το πράγμα. Άλλοι θα σκεφτόντουσαν διαφορετικά χτυπώντας το χέρι στο τραπέζι. Δεν ξέρω πια θα ήταν η καλύτερη συνταγή. Αυτό όμως που ξέρω είναι ότι δεν χρειάζεται πάντα να επιλαμβάνεται ο ¨πατερούλης¨ του Έθνους που είναι ο Πρόεδρος της Δημοκρατίας, αλλά να είμαστε πιο σοβαροί όλοι εμείς που διαχειριζόμαστε τα κοινά.

Τις εκλογές μπορεί να τις επιβάλλει ένας άνθρωπος, ο Πρωθυπουργός, από την στιγμή που αλλάξαμε το Σύνταγμα του 1975. Το θέμα είναι πόσο ταχύτερα μπορεί να φύγει μια κακιά κυβέρνηση. Αυτή είναι μια κακιά κυβέρνηση. 

Το έλεγα και το επαναλαμβάνω. Και για αυτό έλεγα να πάνε και άλλοι μέσα για να την “μπολιάσουν”. Επιμένει σε ένα δρόμο των φίλων ο κ. Παπανδρέου. 

Ναι! Κολλητοί και καλοί. Η κ. Μπιρμπίλη, ο κ. Γερουλάνος, ο κ. Δρούτσας και κάποιοι άλλοι αλλά εν΄ πάση περιπτώσει, δεν είναι ότι καλύτερο σήμερα από πλευράς εμπειρίας για να αντιμετωπίσουνε σύνθετα και δύσκολα θέματα. 

Επομένως, όσο ταχύτερα, τόσο καλύτερα. Τώρα, εάν ψηφιστεί ή όχι το μεσοπρόθεσμο, αυτό εξαρτάται από την Κ.Ο του ΠΑΣΟΚ. Τι θα προτάξουν; Το πατριωτικό καθήκον, ή το κομματικό καθήκον; Πιστεύω ότι σε κάτι τέτοιες κομβικές στιγμές, προέχει το πατριωτικό καθήκον. Θα δούμε λοιπόν τι θα προτιμήσουν και τι θα προτάξουν. 

Ο κ. Μπουτάρης

Ο κ. Μπουτάρης είναι μία ιδιότυπη προσωπικότητα. Δεν μπορεί κανείς να τον ερμηνεύσει πάρα πολύ εύκολα. Ενώ είναι έτοιμος να αναγείρει ανδριάντα του Κεμάλ Ατατούρκ, δεν δέχεται τον πνευματικό κόσμο της Θεσσαλονίκης, όλης της Ελλάδος μάλλον, να διαδηλώσει στην πλατεία Αριστοτέλους. Δεν μπορώ να τον κρίνω. Τον θεωρώ αρκετά περίεργη και ιδιόμορφη προσωπικότητα. 

Απαντώντας στην παρέμβαση του προσκεκλημένου της εκπομπής κ. Καζάκου, ο Πρόεδρος του ΛΑ.Ο.Σ. κ. Γ. Καρατζαφέρης τόνισε τα εξής:

Κύριε Καζάκο σας ευχαριστώ πάρα πολύ για τα καλά σας λόγια. Επειδή είπατε για τον κ. Κώστα Καραμανλή ο οποίος βέβαια δεν ήταν ο πλέον πετυχημένος πρωθυπουργός της μεταπολίτευσης θα έλεγα όμως ότι δεν είναι εντελώς για “πέταμα”. Aν ήμουν στη θέση του κ. Σαμαρά, δηλ. διάδοχός του, θα είχα πάει 2-3 φορές στη Ραφήνα να τον ρωτήσω ορισμένα πράγματα. Δηλαδή, “κάτω από ποια πίεση έκανες το Α, γιατί δεν έκανες το Β, γιατί δεν έκανες το Γ”. Πως από την Ελλάδα των Ολυμπιακών Αγώνων κατάντησες να αφήσεις την Ελλάδα των ερειπίων;

Με τον κ. Καραμανλή δεν έχω μιλήσει, παρά τυχαίως όταν βρεθήκαμε στο αεροπλάνο. Όμως θα ήθελα να έχω την άποψη του κ. Καραμανλή. Επαναλαμβάνω δεν παύει να είναι ένας πρωθυπουργός των τελευταίων 5.5 ετών. Θα έπρεπε να τον ακούμε, όπως και τον προηγούμενο Πρωθυπουργό τον κ. Σημίτη. 

Γιατί φοβούνται οι πολιτικές ηγεσίες να ακούσουν τους πρώην δεν καταλαβαίνω. 

Τι κακό έχουμε να ακούσουμε τον κ. Μητσοτάκη; Μια εμπειρία έχει να καταθέσει.

Τι κακό έχει να ακούσουμε τον Σημίτη που μας έβαλε στον ΟΝΕ με τις οποιεσδήποτε δυσκολίες; 

Τι κακό έχει να ακούσουμε τον κ. Καραμανλή; 

Γιατί φοβόμαστε εμείς να ακούσουμε τους προηγούμενους; Γιατί φοβόμαστε την σκιά τους; Αυτά λοιπόν είναι απαράδεκτα πράγματα το 2011 κάτω από τις συνθήκες τις οποίες ζούμε και την προοπτική την οποία θέλουμε να έχουμε. Αυτές οι φοβίες και οι αγκυλώσεις είναι αυτές οι οποίες μας δυσκολεύουνε το αύριο. 

Για τους λαθρομετανάστες

Εγώ είμαι έτοιμος για οποιοδήποτε δημοψήφισμα, αρκεί να κάνουνε δημοψήφισμα πρώτα για τους λαθρομετανάστες που τους ζητούσα και μάζεψα 600.000 υπογραφές τις οποίες πήγα και στο Κοινοβούλιο. 

Ας κάνουμε πρώτα αυτό κεντρικό θέμα, γιατί η Ελλάδα κινδυνεύει και σ΄ αυτό τον τομέα, και μετά κάνουμε οποιοδήποτε άλλο δημοψήφισμα θέλει. 

Όχι δημοψηφίσματα «βολικά» για την κυβέρνηση. Δημοψηφίσματα για το αν θα περάσει από τη Βουλή και τον λαό η είσοδος και άλλων κρατών στην Ε.Ε. Αυτό το δημοψήφισμα το θέλω. 

Να αποφασίσει ο Ελληνικός λαός εάν θα μπει η Α ή Β χώρα. Τώρα είναι η Ουκρανία, αύριο θα είναι η Τουρκία. Γιατί δεν τολμούν να το κάνουν; 

Αν τα κάνουν αυτά, είμαι έτοιμος να πω ναι σε κάθε δημοψήφισμα, όπως γίνεται στην Ελβετία. Για το δημοψήφισμα θα πρέπει να ακούσουμε πρώτα τι σκοπεύουν να ρωτήσουν τον Ελληνικό λαό. Πρώτα ακούς και μετά μιλάς.

Για τον εκλογικό Νόμο

Ο εκλογικός νόμος εξυπηρετεί εξαιρετικά τους πολιτικούς αρχηγούς, τους κάνει πανίσχυρους. Βάζουν όποιον θέλουν για Βουλευτή, ακόμη και τον "κηπουρό" τους. Όμως, αυτό δεν είναι δημοκρατία. Πιστεύω ότι λαθεύουν σε μια εποχή κρίσης και κρίσης των Βουλευτών να προσπαθούν να τους κόψουν την κρίση αποκόπτοντάς τους από την κρίση του Ελληνικού λαού. 

Στη συνέχεια, ο Πρόεδρος του ΛΑ.Ο.Σ. κ. Γ. Καρατζαφέρης αναφέρθηκε επιγραμματικά σε κάποιες προτάσεις και θέσεις του κόμματος για έξοδο της χώρας από την κρίση, τονίζοντας ότι η πλήρης ανάλυση θα γίνει σε σύντομο χρονικό διάστημα.

Οι προτάσεις του ΛΑ.Ο.Σ για την έξοδο από την κρίση 

Πάγωμα τιμών, ενιαίο μισθολόγιο με ταυτόχρονη κατάργηση όλων των επιδομάτων, περιθώριο επιβολής δασμού 15% στα εισαγόμενα, διαχείριση των κληροδοτημάτων από το κράτος. Αυτή τη στιγμή υπάρχουν απ΄ το 1938 σκόρπια κληροδοτήματα, σε εκκλησίες, σε μοναστήρια, στον Ερυθρό Σταυρό, όλα τα παίρνει το κράτος. Είναι περισσότερα από 60 δισ. που χρειαζόμαστε τώρα. 

Διάθεση δημοσίων υπαλλήλων σε εξαγωγικές μονάδες. Δηλαδή έχω 700.000 παραπάνω δημοσίους υπαλλήλους απ΄ ότι χρειάζομαι. Αυτοί κάθονται και τους πληρώνω. 

Σ΄ όποιον μου κάνει μια μονάδα εξαγωγική να μου φέρει συνάλλαγμα, του δίνω δωρεάν τους υπαλλήλους με μόνη υποχρέωση αυτού που θα κάνει την επένδυση να πληρώνει τα ασφάλιστρά τους. 

100% αφορολόγητο για τα επαναπενδυόμενα κέρδη. Όποιος μου τα επαναεπενδύει, δεν θέλω φορολογία. Κάνε μου λοιπόν επενδύσεις για να μου έχεις θέσεις εργασίας. Κερδίζω το ότι φεύγουν απ΄ την “πλάτη” του ΟΑΕΔ κι έρχονται στη πλάτη του επιχειρηματία. Ανάθεση όλων των δημοσίων έργων σε επίπεδο Περιφέρειας, και εποπτεία των εθνικών διαστάσεων έργων. 

Επιμήκυνση διάρκειας των διοδίων κατά 10 χρόνια, με εξασφάλιση δημοσίων έργων τώρα. Δηλαδή όπως η ένωση των δύο εθνικών οδών στην περιοχή της Θήβας. Τώρα, αύριο το πρωί χωρίς να το χρηματοδοτήσω. Απλώς δίνω επιμήκυνση 10 χρόνια απ΄ τα διόδια, παίρνει το συμβόλαιο η εταιρία, πάει στην Ε.Ε., παίρνει τα λεφτά από την ευρωπαϊκή τράπεζα, μου κάνει το έργο, και απασχολεί 20.000 ανθρώπους. Εγώ κερδίζω σε εργασία και σε αντικείμενο. 

Αφορολόγητος ο κύκλος εργασιών. 100.000 ευρώ, κύκλος εργασιών αφορολόγητος εάν έχει 4 εργαζόμενους. Έχεις μια επιχείρηση, κάνεις τζίρο 98, 97, 96, 95.000 ευρώ. Αφορολόγητος. Αρκεί να απασχολείς τουλάχιστον 4 ανθρώπους εκεί που τους βγάζεις απ΄ τη δική μου πλάτη και τους πληρώνεις εσύ. 

Αρχή του επταπλασίου. Κανένας μισθός δεν μπορεί να είναι ανώτερος 7 φορές απ΄ τον κατώτερο. Αν ο κατώτερος είναι 700, ο ανώτερος θα΄ ναι 4.900, κι όχι 20, 25.000 που υπάρχει σήμερα σε διάφορες ΔΕΚΟ. 

Ένας ενιαίος ασφαλιστικός φορέας υγείας. Ένας. Όχι δύο, όχι τρεις. 

Κατάργηση των ενσήμων και αντικατάσταση όλων των εξόδων από ένα ειδικό λογαριασμό κατανάλωσης.

Σύνδεση επιτοκίων καταθέσεων και χορηγήσεων, κι όχι όπως είναι σήμερα από το 1% εις την κατάθεση, στη χορήγηση θα φτάνει το 3%.

Κατάργηση του πόθεν έσχες. 

Νομιμοποίηση κεφαλαίων. Όλα τα κεφάλαια που υπάρχουν τα νομιμοποιώ. Όλα. Αρκεί να μου πάρεις 25% σε ομόλογα. Δηλαδή έχεις 10 εκατομμύρια κρυμμένα σε σεντούκι; Βάλτα σε μια τράπεζα. Τα 7.5 εκατ.ευρώ τα κάνεις ότι θέλεις, αλλά τα 2.5 θα τα επενδύσεις σε ομόλογα. Με αυτόν τον τρόπο θα μαζέψουν 100 δις. ομόλογα. Αύριο θα βγουν τα λεφτά απ΄ τα σεντούκια, και θα έρθουν απ΄ το εξωτερικό πολλαπλάσια κεφάλαια. 

Ενοποίηση των τραπεζών σε δύο. Ιδιωτικό και δημόσιο. Η Εθνική τράπεζα να πάρει Αγροτική, Ταχυδρομικό Ταμιευτήριο και το κομμάτι των Παρακαταθηκών, και οι άλλες αναγκαστικά θα ακολουθήσουν.

Απομάκρυνση των λαθρομεταναστών και έλεγχος στην εξαγωγή των κεφαλαίων. Απ΄ τη στιγμή που φεύγουν 12 δις, για να πάει ο Έλληνας πολίτης για να κάνει μια πράξη με την τράπεζα του, του ζητούν ασφαλιστική και φορολογική ενημερότητα. Ο λαθρομετανάστης όμως που βγάζει τα χρήματά του στο Πακιστάν και στην Αλβανία, δεν χρειάζεται ούτε φορολογική ούτε ασφαλιστική. Μου βγάζει 12 δις και μου κλέβει 6 δις Φ.Π.Α. από τις κουρελούδες. 

Έκδοση αδειών για επιχειρήσεις μόνο με την κατάθεση της αιτήσεως και την υπεύθυνη δήλωση των αρμοδίων μηχανικών, χωρίς να περιμένει η άδεια. Τέρμα τα λαδώματα. Τελείωσαν τα “λαδώματα”.

 Με το που καταθέτεις την αίτηση κι έχεις μέσα τη βεβαίωση του πολιτικού μηχανικού, του περιβαλλοντολόγου, του υπεύθυνου πυρασφάλειας, του υπεύθυνου αποχέτευσης, παίρνεις την άδεια, αυτόματα με την κατάθεση. Γιατί υπάρχει ο νόμος που προσδιορίζει τι πρέπει να έχει. 

Ορυκτός πλούτος. Δεν δίδεται. Όχι ο λιγνίτης, όχι το νικέλιο, όχι υδάτινοι πόροι στο εξωτερικό. Εκμετάλλευση τους σε βάθος.
Εγγραφή στον Τειρεσία. Μόνο με δικαστική απόφαση. Όχι σου ΄φυγε ένα γραμμάτιο ή μια επιταγή επειδή έπαθες έμφραγμα, κι από τότε αποκλείεσαι 10 χρόνια. Θα εγγράφεσαι στον Τειρεσία μόνο με καταδικαστική απόφαση. Εάν πει το δικαστήριο ότι ήτανε δόλος και όχι αδυναμία. Άρα λοιπόν θα μπορέσω να δώσω ζωή στο 60% των επιχειρήσεων του ιδιωτικού τομέα που σήμερα είναι στον Τειρεσία και δεν μπορούν να είναι παραγωγικοί. 

Δημιουργία υπουργείου Άδηλων πόρων που θα βάλω μέσα τη ναυτιλία, τον τουρισμό και το μεταναστευτικό συνάλλαγμα, δηλαδή ένα δεύτερο ταμείο. Σήμερα το μόνο ταμείο το οποίο έχω είναι το υπουργείο οικονομικών. Με αυτόν τον τρόπο κάνω ένα δεύτερο ταμείο. Έχω δεύτερο ταμείο και οποιοσδήποτε επιχειρηματίας ξέρει τι σημαίνει να υπάρχει δεύτερο ταμείο.

Δημόσια νοσοκομεία σε managers. Ιδιωτικούς managers. Μου κοστίζει σήμερα π.χ. ο Ευαγγελισμός 2,5 δις το χρόνο. Λέω: “ποιος μπορεί να μου τον λειτουργήσει με 1.8 δισ;”, και περιμένω προσφορές. Πάρτο εσύ να μου το λειτουργήσεις το νοσοκομείο με το ίδιο επίπεδο, και κερδίζω εγώ από εκατό τόσα νοσοκομεία, τουλάχιστον 6 δις. 

Κατάργηση του ειδικού τέλους της ΔΕΗ. Όταν λοιπόν αυξάνονται τα πάντα, θα αφαιρέσω εγώ το ειδικό τέλος της ΕΡΤ απ΄ τη ΔΕΗ. Και θα πω στην ΕΡΤ, δύο σταθμοί τηλεοράσεως, δύο ραδιοφώνου, αφήστε τα άλλα, δεν χρειάζονται παραπάνω. Και γλιτώνει ο κάθε καταναλωτής τα τριαντάρια, τα σαραντάρια και τα πενηντάρια τα οποία πηγαίνουν στην ΕΡΤ. 

Μέχρι 100 kilowatt δωρεάν η ΔΕΗ. Ο φτωχός δηλαδή δεν θα πληρώνει ΔΕΗ. Απ΄ τη στιγμή που ενοποιώ την φορολογία στα καύσιμα, ναι μεν θα είναι ακριβό το καύσιμο, αλλά δεν θα πληρώνεις ΔΕΗ. εφόσον καις μέχρι 100 kilowatt, κι από κει και πέρα θα υπάρχει και μία κλιμάκωση. 

Περιορισμός των πιστωτικών καρτών. Μία πιστωτική κάρτα κατά άτομο. Όχι 10 κάρτες, οπότε ο άλλος πάει και χρεώνεται και σε όλη του τη ζωή προσπαθεί να εξοφλήσει. Μία κάρτα όπως έχεις και μία ταυτότητα. 

Ιδιωτική εκπαίδευση παντού. Αυτοί τη στιγμή έχω 60 και πλέον χιλιάδες φοιτητές στο εξωτερικό. Τα λεφτά τα οποία στέλνω κάθε χρόνο, ισοδυναμούν με τα λεφτά που κόψαμε από τους συνταξιούχους Να μην κόψουμε τα λεφτά των συνταξιούχων, αλλά να κάνουμε ιδιωτικά πανεπιστήμια εδώ. Τι με ενοχλεί να ΄ρθει το Χάρβαντ εδώ και η Οξφόρδη; 

Επανασχεδιασμός της εξωτερικής πολιτικής, για να πάρουμε την ΑΟΖ και εξοπλισμοί των ενόπλων δυνάμεων, μόνο από χώρες που δέχονται με Κληρινγκ και με travel checks. Δηλαδή, θέλω κανόνια; Σου δίνω 2 δισ. προϊόντα και άλλα 2 δισ. travel checks. Πάρτα Ρώσε εσύ, και στείλε μου τουρίστες εδώ. Όταν μου ΄ρθουν λοιπόν τα travel checks εδώ και τα πάρει ο Έλληνας ξενοδόχος, ή οποιοσδήποτε άλλος, τότε εκείνη τη στιγμή λέω: “φέρτε να σας τα εξαργυρώσω εγώ σαν κράτος, στο 70% της αξίας”. Και μπορώ και παίρνω όπλα χωρίς να βγάλω λεφτά. 

Και κλείνω με το τελευταίο και το πλέον σοβαρό. 

Αυτή τη στιγμή θα κάνω ότι έκανε η Γερμανία το ΄23. Επίσημο νόμισμα της χώρας, το ευρώ, αλλά ευρωδραχμή για το εσωτερικό της χώρας και για συγκεκριμένο χρονικό διάστημα 2 ετών. 

Ευρωδραχμή για το εσωτερικό της χώρας μόνο. Το επίσημο νόμισμα στις σχέσεις μας με το εξωτερικό, είναι το ευρώ. Πράγμα που σημαίνει, μαζεύω ευρώ από τον τουρισμό, μαζεύω τα δικά μου ευρώ από τον δασμό, και ταυτοχρόνως έχω την δραχμή, όπως έκανε ο αμερικανός με το δολάριο και σώθηκε, το οποίο σε δύο χρόνια αντικαθιστώ με αξίες σε ευρώ. Έτσι, ο λαθρομετανάστης που θα πληρώνεται στην ευρωδραχμή, δεν θα μου βγάζει 12 δισ. έξω, δεν θα έχουν καμία αξία. Το Lidl, το Carefour που μαζεύουν κάθε Παρασκευή όλο το βιός των Ελλήνων, δεν θα μου βγάζει στο εξωτερικό γιατί δεν θα έχει καμία αξία. Με αυτόν τον τρόπο λοιπόν θα μπορέσω να δημιουργήσω κίνηση στην αγορά, θα μπορέσω να παράξω φορολογία, θα μπορέσω να ΄χω ανάπτυξη και θα μπορέσω να τα βγάλω πέρα. Αλλά όλα αυτά θέλουν μια δυνατή κυβέρνηση, αποφασισμένη, που να γνωρίζει το αντικείμενο και να ΄χει όρεξη να πολεμήσει προς αυτή την κατεύθυνση.

